L-ekonomija Ewropea mbassra li tirpilja aktar malajr milli kien mistenni qabel, hekk kif l-attività fl-ewwel kwart tas-sena qabżet l-aspettattivi u s-sitwazzjoni tas-saħħa aħjar wasslet għal tnaqqis aktar mgħaġġel tar-restrizzjonijiet tal-kontroll tal-pandemija fit-tieni kwart tas-sena. Tkabbir ekonomiku aktar mgħaġġel hekk kif l-ekonomiji jiftħu mill-ġdid u l-indikaturi tas-sentiment ikunu iktar pożittivi Skont it-Tbassir Ekonomiku interim tas-Sajf tal-2021, l-ekonomija fl-UE u fiż-żona tal-euro mistennija tespandi b'4.8 % din is-sena u b'4.5 % fl-2022. Meta mqabbla mat-tbassir preċedenti fir-rebbiegħa, ir-rata ta' tkabbir għall-2021 hija ogħla b'mod sinifikanti fl-UE (+0.6 punti perċentwali) u fiż-żona tal-euro (+0.5 punti perċentwali), filwaqt li għall-2022 hija kemxejn ogħla fiż-żewġ żoni (+0.1 punti perċentwali). Il-PDG reali huwa previst li jerġa' lura għal-livell tiegħu ta' qabel il-kriżi fl-aħħar kwart tal-2021 kemm fl-UE kif ukoll fiż-żona tal-euro. Għaż-żona tal-euro, dan huwa kwart tas-sena aktar kmieni milli mistenni fit-Tbassir tar-Rebbiegħa. It-tkabbir mistenni jissaħħaħ minħabba diversi fatturi. L-ewwel nett, l-attività fl-ewwel kwart tas-sena qabżet l-aspettattivi. It-tieni, strateġija effettiva għat-trażżin tal-virus u l-progress fit-tilqim wasslu għal tnaqqis fl-għadd ta' infezzjonijiet ġodda u ta' rikoveri fl-isptarijiet, li min-naħa tagħhom ippermettew lill-Istati Membri tal-UE jerġgħu jiftħu l-ekonomiji tagħhom fit-trimestru ta' wara. Dan il-ftuħ mill-ġdid kien ta' benefiċċju partikolari għan-negozji tas-settur tas-servizzi. Riżultati iktar pożittivi fl-istħarriġ fost il-konsumaturi u n-negozji kif ukoll il-mobbiltà bbażata fuq l-intraċċar tad-data jissuġġerixxu li diġà qed isseħħ irpiljatura qawwija fil-konsum privat. Barra minn hekk, hemm evidenza ta' qawmien mill-ġdid fl-attività turistika intra-UE, li għandha tkompli tibbenefika mid-dħul fis-seħħ taċ-Ċertifikat COVID Diġitali tal-UE l-ġdid mill-1 ta' Lulju. Flimkien, dawn il-fatturi mistennija jegħlbu l-impatt negattiv tan-nuqqas temporanju ta' input u ż-żieda fl-ispejjeż li qed jolqtu partijiet mis-settur tal-manifattura. Il-konsum privat u l-investiment privat mistennijin ikunu l-muturi ewlenin tat-tkabbir, appoġġati mill-impjiegi li mistennijin jimxu id f'id mal-attività ekonomika. Tkabbir qawwi fis-sħab kummerċjali ewlenin tal-UE għandu jkun ta' benefiċċju għall-esportazzjonijiet tal-merkanzija tal-UE filwaqt li l-esportazzjonijiet tas-servizzi mistennijin isofru r-restrizzjonijiet li fadal għat-turiżmu internazzjonali. Il-Faċilità għall-Irkupru u r-Reżiljenza (RRF) mistennija tagħti kontribut sinifikanti għat-tkabbir. Il-ġid totali ġġenerat mill-RRF matul il-perjodu ta' tbassir mistenni jkun madwar 1.2 % tal-PDG reali tal-UE għall-2019. Id-daqs mistenni tal-impuls tat-tkabbir tiegħu jibqa' bejn wieħed u ieħor l-istess mit-tbassir preċedenti, peress li l-informazzjoni mill-Pjanijiet ta' Rkupru u Reżiljenza ppreżentati f'dawn l-aħħar xhur tikkonferma b'mod ġenerali l-valutazzjoni li saret fir-rebbiegħa. Ir-rati tal-inflazzjoni daqsxejn ogħla, iżda jimmoderaw fl-2022 It-tbassir għall-inflazzjoni din is-sena u s-sena d-dieħla ġiet riveduta 'l fuq ukoll. Iż-żieda fil-prezzijiet tal-enerġija u tal-prodotti bażiċi, l-ostakli fil-produzzjoni minħabba restrizzjonijiet fil-kapaċità u n-nuqqas ta' xi komponenti tal-input u l-materja prima, kif ukoll id-domanda qawwija kemm lokalment kif ukoll barra, mistennijin jitfgħu pressjoni biex il-prezzijiet tal-konsumatur din is-sena jiżdiedu. Fl-2022, dawn il-pressjonijiet għandhom jimmoderaw ruħhom gradwalment hekk kif ir-restrizzjonijiet fuq il-produzzjoni jiġu solvuti u l-provvista u d-domanda jikkonverġu. Għaldaqstant, l-inflazzjoni fl-UE issa mbassra tilħaq medja ta' 2.2 % din is-sena (+ 0.3 punti perċentwali meta mqabbla mat-Tbassir tar-Rebbiegħa) u 1.6 % fl-2022 (+ 0.1 punti perċentwali). Fiż-żona tal-euro, l-inflazzjoni mbassra li tilħaq medja ta' 1.9 % fl-2021 (+ 0.2 punti perċentwali) u 1.4 % fl-2022 (+ 0.1 punti perċentwali). Riskji sostanzjali L-inċertezza u r-riskji madwar il-prospetti tat-tkabbir huma għoljin, iżda jibqgħu kumplessivament ibbilanċjati. Ir-riskji li jirriżultaw mill-emerġenza u t-tixrid tal-varjanti tal-virus COVID-19 jenfasizzaw l-importanza li jkompli jiżdied il-pass tal-kampanji tat-tilqim. Ir-riskji ekonomiċi huma relatati b'mod partikolari mar-rispons tal-unitajiet domestiċi u tal-kumpaniji għall-bidliet fir-restrizzjonijiet . L-inflazzjoni tista' tispiċċa ogħla milli mbassar, jekk ir-restrizzjonijiet fuq il-provvista jkunu aktar persistenti u l-pressjonijiet fuq il-prezzijiet jingħaddew fuq il-prezzijiet tal-konsumatur b'mod aktar qawwi. Il-Membri tal-Kulleġġ qalu: Valdis Dombrovskis, il-Viċi President Eżekuttiv għal Ekonomija għas-Servizz tan-Nies, qal: “L-ekonomija Ewropea qed tirritorna b'mod qawwi b'kollox jidher li miexi sew. L-ekonomiji tagħna rnexxielhom jerġgħu jiftħu aktar malajr milli mistenni bis-saħħa ta' strateġija ta' konteniment effettiva u progress fit-tilqim. Il-kummerċ baqa' għaddej sew, u l-unitajiet domestiċi u n-negozji wrew ukoll li huma aktar kapaċi jadattaw ruħhom għall-ħajja taħt il-COVID-19 milli kien mistenni. Wara ħafna xhur ta' restrizzjonijiet, il-kunfidenza tal-konsumatur u t-turiżmu qed jiżdiedu t-tnejn li huma, għalkemm it-theddida ta' varjant ġdid se jkollha tiġi ġestita b'attenzjoni biex l-ivvjaġġar ikun sikur. Din il-previżjoni inkoraġġanti hija wkoll grazzi għall-għażliet ta' politika t-tajba li saru fil-ħin opportun, u tinkludi l-ispinta kbira li l-Faċilità għall-Irkupru u r-Reżiljenza se tagħti lill-ekonomiji tagħna fix-xhur li ġejjin. Se jkollna nżommu għajnejna fuq iż-żieda fl-inflazzjoni, li hija dovuta mhux ftit għal domanda domestika u barranija aktar qawwija. U, bħal dejjem, irridu nkunu konxji tal-inugwaljanzi: xi Stati Membri se jaraw il-produzzjoni ekonomika tagħhom terġa' lura għal-livelli tagħhom ta' qabel il-kriżi sat-tielet kwart tal-2021 diġà – suċċess reali – iżda oħrajn se jkollhom jistennew aktar fit-tul. Il-politiki ta' appoġġ iridu jkomplu sakemm ikun hemm bżonn u l-pajjiżi għandhom gradwalment imorru lejn approċċi fiskali aktar differenzjati. Sadanittant, ma jrid ikun hemm l-ebda llaxkar fit-tellieqa biex l-Ewropej jitlaqqmu sabiex inkunu nistgħu nżommu l-varjanti 'l bogħod.” Paolo Gentiloni, il-Kummissarju għall-Ekonomija, qal: “L-ekonomija tal-UE mistennija tara l-aktar tkabbir mgħaġġel tagħha f'għexieren ta' snin din is-sena, xprunat minn domanda qawwija kemm internament kif ukoll globalment u ftuħ mill-ġdid aktar mgħaġġel milli mistenni tas-setturi tas-servizzi mir-rebbiegħa 'l hawn. Bis-saħħa wkoll tal-fatt li r-restrizzjonijiet fl-ewwel xhur tas-sena ħallew inqas impatt fuq l-attività ekonomika milli kien previst, qed ngħollu t-tbassir tat-tkabbir tagħna għall-2021 b'0.6 punti perċentwali. Din hija l-ogħla reviżjoni 'l fuq li għamilna f'aktar minn 10 sena u hija konformi mal-kunfidenza tal-kumpaniji li laħqet livell rekord f'dawn l-aħħar xhur. Issa li bdiet il-Faċilità għall-Irkupru u r-Reżiljenza, l-Ewropa għandha opportunità unika biex tiftaħ kapitlu ġdid ta' tkabbir aktar b'saħħtu, aktar ġust u aktar sostenibbli. Biex l-irkupru jibqa' fit-triq it-tajba, huwa essenzjali li jinżamm l-appoġġ tal-politika sakemm ikun meħtieġ. Huwa kruċjali li nirduppjaw l-isforzi tagħna għat-tilqim, filwaqt li nibnu fuq il-progress impressjonanti li sar f'dawn l-aħħar xhur: it-tixrid tal-varjant Delta huwa tfakkira ċara li għadna ma ħriġniex mid-dell tal-pandemija.” Dan it-tbassir huwa bbażat fuq ġabra ta' suppożizzjonijiet tekniċi li jikkonċernaw ir-rati tal-kambju, ir-rati tal-imgħax u l-prezzijiet tal-prodotti bażiċi, bis-26 ta' Ġunju tkun id-data limitu. Rigward id-data l-oħra kollha li dieħla, inkluż is-suppożizzjonijiet dwar il-politiki tal-gvernijiet, dan it-tbassir iqis l-informazzjoni sat-28 ta' Ġunju. Dment li ma jiġux imħabbrin politiki ġodda b'mod kredibbli u speċifikat fid-dettall, il-projezzjonijiet ma jassumu l-ebda tibdil fil-politika. Il-Kummissjoni Ewropea tippubblika żewġ tbassiriet komprensivi (fir-rebbiegħa u fil-ħarifa) u żewġ tbassiriet interim (fix-xitwa u fis-sajf) kull sena. It-tbassiriet interim ikopru l-PDG annwali u trimestrali u l-inflazzjoni għas-sena attwali u ta' wara għall-Istati Membri kollha, kif ukoll l-aggregati għaż-żona tal-euro u għall-UE kollha kemm hi. It-tbassir ekonomiku li jmiss tal-Kummissjoni Ewropea se jkun it-Tbassir Ekonomiku Interim tal-Ħarifa 2021, li mistenni jiġi ppubblikat f'Novembru 2021. Id-dokument sħiħ: Tbassir Ekonomiku għas-Sajf 2021 Segwi lill-Viċi President Dombrovskis fuq Twitter: @VDombrovskis Segwi lill-Kummissarju Gentiloni fuq Twitter: @PaoloGentiloni Segwi DG ECFIN fuq Twitter: @ecfin